Sähköautoja valmistavan Teslan toimitusjohtaja Elon Musk poltti kannabissätkää ja siemaili viskiä torstaina kalifornialaisen koomikon Joe Roganin podcastissa (siirryt toiseen palveluun).

Miehet keskustelivat korkealentoisesti 2,5 tuntia kestäneessä lähetyksessä muun muassa tekoälystä, innovaatioista, avaruusmatkailusta, sosiaalisesta mediasta ja liekinheittimistä.

Videon kohdassa 2:10 Joe Rogan sytyttää sätkän. 47-vuotias miljardööri Musk kysyy, että onko tuo jointti vai sikari?

Rogan vastasi, että kyseessä on sätkä, jossa on tupakkaa ja marihuanaa eli kuivattua kannabiksen kukintoa.

Aikansa pössyteltyään Rogan ojensi kääryleen Muskille, joka otti siitä yhdet henkoset. Kannabiksen viihdekäyttö on laillista Kaliforniassa.

Ensimmäinen julkinen esiintyminen hetkeen

Musk kertoi, että hän ei ole säännöllinen ruohonpolttaja. Hän totesi, että kannabis ei tee hyvää tuottavuudelle.

Miehet myös siemailivat viskiä. Musk totesi, että alkoholikin on huume.

Kyseessä oli Muskin ensimmäinen julkinen esiintyminen sen jälkeen, kun hän viime kuussa hämmensi sijoittajia ilmoittamalla, että hän harkitsee Teslan vetämistä pois pörssistä. Myöhemmin Musk perui aikeensa.

Useat Wall Streetin analyytikot ovat neuvoneet Teslaa nimittämään yhtiölle vahvan kakkosjohtajan tukemaan yhtiön toimintaa ja suhteita sijoittajiin.

Teslan osakkeen arvo on pudonnut yhdeksän prosenttia Muskin esiintymisen jälkeen. Tesla ei ole toistaiseksi kommentoinut Elon Muskin esiintymistä uutistoimisto Reutersille.

Muokkaus 7.9. klo 16.54: Teslan osakkeen arvo romahti iltapäivällä entistä alemmas, 1,4 prosentista 9 prosenttiin.

Lähteet: Reuters